
AVIZ
asupra propunerii legislative pentru modificarea punctului 8 al Articolului unic din Legea nr. 9 din 09.01.2007 pentru modificarea Legii nr. 333/2003 privind paza obiectivelor, bunurilor, valorilor şi protecţia persoanelor, publicată în Monitorul Oficial nr. 30 din 17.01.2007

În conformitate cu prevederile art.95 din Regulamentul Camerei Deputaţilor, republicat, cu modificările ulterioare  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea punctului 8 al Articolului unic din Legea nr. 9 din 09.01.2007 pentru modificarea Legii nr. 333/2003 privind paza obiectivelor, bunurilor, valorilor şi protecţia persoanelor, publicată în Monitorul Oficial nr. 30 din 17.01.2007, trimisă cu adresa nr. P.l.-x 571 din 10 septembrie 2007, înregistrată  sub nr.31/946 din 11.09.2007.

În conformitate cu dispoziţiile art.75 alin.(1) din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 4 septembrie 2007.

Potrivit prevederilor art.61 din Regulamentul Camerei Deputaţilor, Comisia a dezbătut,  în şedinţa din 19  septembrie 2007, propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ nr.358/19.03.2007 şi punctul de vedere negativ nr.888/20.04.2007 transmis de Guvernul României.
În urma dezbaterilor, Comisia a hotărât, cu unanimitate de voturi, avizarea negativă, întrucât  amenda  nu este o taxă obligatorie, ci reprezintă o sancţiune care intervine în cazul încălcării unei norme imperative a legii, iar imposibilitatea de a plăti amenda de către persoana sancţionată nu poate justifica măsura propusă prin această iniţiativă legislativă.


În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

